ভয় পেয়েছে চার বছরের শিশুকন্যা। আতঙ্কে তার মা, দিদিমা।
এই আতঙ্কের কারণ গত কয়েকদিনের ঘটনাপ্রবাহ। কিছুদিন আগে প্রতিবেশী এক তরুণের বিরুদ্ধে ওই শিশুকন্যাকে যৌন নির্যাতনের অভিযোগ ওঠে। তার জন্য গ্রেফতারও হয় সে। কিন্তু জামিন পাওয়ার পর সে চড়াও হয় শিশুটির পরিবারের উপর। ওই তরুণ শিশুটি, তার মা, দিদিমাকে বেধড়ক মারধর করে, এমনটাই অভিযোগ। বয়স ১৭ হলে কী হবে, ওই তরুণ এলাকায় রীতিমতো ডাকাবুকো। তার কয়েকজন শাগরেদও রয়েছে। অভিযোগ, স্থানীয় পুলিশ নাকি বিষয়টি মিটিয়ে নিতে বলেছে। 
কার কাছে গেলে নিরাপত্তা মিলবে, এই নিয়ে আতঙ্কে পরিবার।খড়দহ থানার অন্তর্গত টিটাগড়ের বাসিন্দা ওই শিশুকন্যার মা পেশায় পরিচারিকা। তাঁর অভিযোগ, গত ৮ জানুয়ারি সকালে মায়ের কাছে মেয়েকে রেখে তিনি কাজে বেরিয়েছিলেন। মেয়ে বাড়ি সংলগ্ন চাতালে খেলছিল। সেই সময় তাকে মুড়ি খাওয়ানোর লোভ দেখিয়ে ডেকে নিয়ে যায় প্রতিবেশী এক তরুণ। দীর্ঘক্ষণ নাতনিকে দেখতে না পেয়ে দিদিমা তার খোঁজ করতে থাকেন। সেই সময় অভিযুক্তের বাড়ি থেকে কান্নার শব্দ পাওয়া যায়।
নির্যাতিতা শিশুকন্যার দিদিমা বুধবার জানান, তিনি অভিযুক্তের বাড়ি গিয়ে বুঝতে পারেন, শিশুটির উপর যৌন নির্যাতন হয়েছে। তাঁর নাতনি অসুস্থ হয়ে পড়েছিল। তাঁর কথায়, ‘‘এরপর অভিযুক্তের পরিবার দাবি করে, মেয়ে মিথ্যা বলছে। পাঁচ হাজার টাকার বিনিময়ে বিষয়টি মিটিয়ে নিতে বলে তারা। আমরা তা মানতে পারিনি।’’ তিনি জানান, শিশুকন্যাকে নিয়ে তাঁরা ব্যারাকপুরের একটি হাসপাতালে যান। পুলিশেও অভিযোগ করেন। ওই হাসপাতালেই শিশুকন্যার মেডিক্যাল টেস্ট হয়।
সূত্রের খবর, ওইদিন রাতেই ঘুটিয়ারি শরিফ থেকে অভিযুক্তকে গ্রেফতার করে পুলিশ। শিশুকন্যার মা এদিন বলেন, ‘‘তিনদিন পর মেয়ে হাসপাতাল থেকে ছুটি পাওয়ার সময় আমরা মেডিক্যাল টেস্টের রিপোর্টের কপি চাই। হাসপাতাল কর্তৃপক্ষ জানান, যেহেতু এটি পুলিশ কেস, তাই তাঁরা ওই রিপোর্ট পুলিশ কর্তৃপক্ষকেই দেবেন। আমরা সে কথা বিশ্বাস করে বাড়ি ফিরে আসি।’’
গত ২৪ জানুয়ারি শিশুটি আদালতে গোপন জবানবন্দি দেয়। তার মায়ের অভিযোগ, ‘‘৩০ জানুয়ারি খড়দহ থানার পুলিশ বাড়িতে এসে জানায়, ফের বাচ্চার মেডিক্যাল টেস্ট করাতে হবে। আমরা জানতে চাই, দ্বিতীয়বার পরীক্ষার কী প্রয়োজন? ওরা কোনও কথা শুনতে চায় না। ফের পরীক্ষা করাতে নিয়ে যায়।’’ তাঁর কথায়, ‘‘হাসপাতালে যে চিকিৎসক মেয়ের পরীক্ষা করেন, তিনি জানান, এতদিন পর নির্যাতনের প্রমাণ পাওয়া সম্ভব নয়। তিনি সেই মর্মেই রিপোর্ট দেন।’’
শিশুর পরিবারের অভিযোগ, এই সময়ই পুলিশের পক্ষ থেকে একাধিকবার তাঁদের দু’লক্ষ টাকার বিনিময়ে বিষয়টি মিটিয়ে নিতে বলা হয়। শিশুর মায়ের কথায়, ‘‘ওরা বলে, মেয়ের ভবিষ্যতের জন্যই এ নিয়ে জলঘোলা না করা উচিত।’’
গত ৫ ফেব্রুয়ারি অভিযুক্ত জামিন পায়। এরপর থেকেই লোকজন নিয়ে একাধিকবার ওই শিশু এবং তার পরিবারের সদস্যদের সে মারধর করেছে বলে অভিযোগ। ওই শিশুকন্যার মায়ের কথায়, ‘‘যেদিন জামিন পেল, সেদিন রাতেই মেয়েকে, আমাকে, আমার মাকে বেধড়ক মারধর করে। তারপরও একাধিকবার চড়াও হয়েছে ওরা।’’ এক প্রতিবেশী বলেন, ‘‘ওরা মারধর করে গলা বন্ধ করতে চাইছে।’’ 
মঙ্গলবার এক মনোবিদের সঙ্গে ব্যারাকপুরের পুলিশ কমিশনার রাজেশ সিংহের কাছে স্মারকলিপি দিয়েছেন শিশুকন্যার মা। আগামিকাল, শুক্রবার ব্যারাকপুরের মহকুমা শাসকের সঙ্গেও দেখা করবেন তাঁরা। শিশুকন্যার মা এদিন বলেন, ‘‘কমিশনার সাহেব সব কথা শুনেছেন। নতুন করে তদন্তের আশ্বাস দিয়েছেন।’’ তাঁর কথায়, ‘‘মেয়েকে বড় করে তুলবই। অভিযুক্তের শাস্তি চাই।’’ অভিযুক্তের পরিবারের অবশ্য দাবি, তাদের ছেলে এ সবের সঙ্গে যুক্ত নয়। শিশুকন্যা মিথ্যা বলছে।
পুলিশ কমিশনার রাজেশ এদিন বলেন, ‘‘অভিযোগ পেয়েছি যে, ওইটুকু মেয়ের সঙ্গে এ রকম ঘটনা ঘটেছে। ওর মা আমাকে সব কথা বলছেন। অনেকগুলি অভিযোগ রয়েছে। সবকটি অভিযোগের পৃথকভাবে নতুন করে তদন্ত করা হবে।’’